Il-Kunsill laħaq il-pożizzjoni tiegħu (approċċ ġenerali) dwar żewġ proposti leġislattivi għall-użu tal-ECRIS rigward ċittadini ta' pajjiżi terzi u persuni apolidi (TCN). Abbażi ta' dan il-mandat, il-presidenza ser tkun tista' tibda negozjati mal-Parlament Ewropew. Din il-leġislazzjoni hija parti mill-isforz tal-UE biex titjieb is-sigurtà taċ-ċittadini tagħna. Skambju effiċjenti ta' informazzjoni dwar kundanni kriminali ta' ċittadini ta' pajjiżi terzi ser jgħinna niżguraw li persuna ma tkunx tista' taħrab il-passat kriminali tagħha sempliċiment billi ssiefer lejn Stat Membru ieħor. Urmas Reinsalu, Ministru Estonjan għall-Ġustizzja L-għan ewlieni ta' dan l-abbozz ta' leġislazzjoni huwa li jiġi stabbilit mekkaniżmu effiċjenti li jippermetti l-aċċess għall-informazzjoni dwar rekords kriminali ta' ċittadini ta' pajjiżi terzi u persuni apolidi misjuba ħatja fl-UE. Huwa magħmul minn: regolament, li jistabbilixxi sistema ċentralizzata biex jiġu identifikati l-Istati Membri, wieħed jew aktar, li jista' jkollhom informazzjoni dwar il-kundanni ta' ċittadin ta' pajjiż terz direttiva, li temenda d-direttiva qafas eżistenti dwar l-ECRIS fid-dawl ta' din is-sistema ċentralizzata ġdida għal informazzjoni dwar ċittadini ta' pajjiżi terzi L-abbozz tar-regolament jistabbilixxi r-regoli li joħolqu s-sistema ċentralizzata u jispeċifika d-data li għandha tiġi inkluża, għal kemm żmien għandha tinżamm u d-drittijiet ta' aċċess. Huwa jistipula d-diviżjoni tar-responsabbiltajiet bejn l-istati membri u eu-LISA, l-aġenzija li għandha l-kompitu li tiżviluppa u tħaddem is-sistema. Jiddefinixxi wkoll id-dispożizzjonijiet dwar il-protezzjoni tad-data meħtieġa biex jissupplimentaw leġislazzjoni eżistenti. L-ECRIS ġiet stabbilita fl-2012. Hija tippermetti l-iskambju effiċjenti ta' informazzjoni bejn l-istati membri dwar kundanni kriminali fl-UE. Bħalissa, ħafna mill-informazzjoni skambjata hija dwar ċittadini tal-UE. Għalkemm l-iskambju ta' informazzjoni dwar ċittadini ta' pajjiż terz permezz tal-ECRIS huwa diġà possibbli, bħalissa ma qed titħaddem l-ebda proċedura jew mekkaniżmu komuni biex dan isir b'mod effettiv. L-informazzjoni dwar il-kundanni ta' ċittadini ta' pajjiżi terzi fl-UE mhix qed tinġabar fl-istat membru taċ-ċittadinanza, bħalma jsir għal ċittadini tal-UE, iżda tinħażen biss fl-istat membru fejn tkun ingħatat il-kundanni. Għaldaqstant, stampa sħiħa tal-istorja kriminali ta' ċittadin ta' pajjiż terz tista' tinkiseb biss fuq talba mibgħuta lill-istati membri kollha. ECRIS - regolament dwar ċittadini ta' pajjiż terz: approċċ ġenerali Din ir-riżorsa bħalissa hi disponibbli biss bil-lingwa jew il-lingwi li ġejjin: Direttiva dwar l-ECRIS: approċċ ġenerali Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa